Miesten kynnys hakea apua turvakodista on korkea, vaikka he kokevat lähisuhdeväkivaltaa miltei yhtä paljon kuin naiset.

Mistä on kyse? Turvakodit tarjoavat kriisiapua perhe- ja lähisuhteessa väkivaltaa tai sen uhkaa kokeneille. Kaikki sukupuoleen ja ikään katsomatta ovat tervetulleita.

Turvakodeissa saa akuuttiin tilanteeseen liittyvää tukea, neuvontaa ja ohjausta väkivallasta selviämiseen, sekä väliaikaisen asuinpaikan.

Turvakodin ensisijaisena tehtävänä on taata väkivallan kokijan ja hänen lastensa turvallisuus kaikissa olosuhteissa.

Lähde: Ensi- ja turvakotien liitto

Sekä naiset, että miehet voivat kokea parisuhteessa väkivaltaa. Se on moninainen ilmiö, joka voi ilmetä fyysisenä, henkisenä, seksuaalisena, taloudellisena tai vaikkapa eron jälkeisenä vainona.

Lähisuhdeväkivallan vuoksi turvakotiin hakeutuvat ovat pääasiassa naisia ja lapsia, mutta viime vuosina miesten määrä on kasvanut.

– Pientä kasvua on havaittavissa ja valtakunnallisesti trendi on sama. Suhteessa turvakodin naisasiakkaisiin miesten määrät ovat kuitenkin edelleen pieniä, sanoo Oulun ensi- ja turvakodin palvelupäällikkö Nina Haapa-aho.

Miesten kynnys korkealla

Haapa-ahon mukaan lähisuhdeväkivaltaa kokeneiden naisten ja miesten määrät ovat melkein yhtä suuret. Tilanteesta huolimatta miesten kynnys hakeutua turvakotiin on kuitenkin huomattavasti naisia korkeampi.

– Turvakotiin tulo on miehelle aina iso asia. On hankalaa myöntää itselle, että tarvitsee näin massiivista tukea. Tilanteeseen liittyy paljon syyllisyyden ja häpeän tunteita.

Minkälainen mies ajautuu tilanteeseen, ettei osaa puolustaa itseään. Nina Haapa-aho

Turvakotiin hakeutumisen esteenä ovat usein yhteiskunnalliset asenteet, sillä miehen pitäisi perheen päänä pystyä huolehtimaan perheestään.

– Täällä käyneet miehet sanovat, että kommentteja on tullut: Etkö saa sitä naistasi kuriin tai minkälainen mies ajautuu tilanteeseen, ettei osaa puolustaa itseään. Nämä ovat miesten kertomana edelleen melko tyypillisiä kokemuksia.

Nina Haapa-ahon mielestä tarvittaisiin asennemuutosta, sillä mies perheen päänä on ajatuksena jo hieman vanhakantainen.

– Kasvaneet asiakasmäärät kertovat, että asenteet ovat pikkuhiljaa muuttumassa.

Jos kotona pelottaa olla, se on riittävä syy hakea apua. Yle

Turvakodit avoinna kaikille

Turvakotipalvelu on tarkoitettu kaikille, jotka kokevat perhe- tai lähisuhteessa väkivaltaa tai sen uhkaa. Oulun ensi- ja turvakodissa apua pyritään tarjoamaan kokonaisvaltaisesti kaikki perheenjäsenet huomioon ottaen.

– Viime vuonna noin puolet kaikista turvakodissa käyneistä miehistä oli täällä lastensa kanssa. Yleensä kriisitilanne on jatkunut kotona pitkään ja apua on haettu monelta taholta ennen tänne tuloa, Haapa-aho kertoo.

Kyse on paljon muustakin kuin pelkästään nyrkin iskuista. Nina Haapa-aho

Kenenkään ei kannata sinnitellä yksin hankalassa tilanteessa liian pitkään. Turvakotiin tulon perusteeksi riittää, että kotona pelottaa.

– Väkivalta on monimuotoinen ilmiö, sillä kyse on paljon muustakin kuin pelkästään nyrkin iskuista. Tilanteen ei tarvitse mennä pahaksi, vaan apua kannattaa hakea ennakoiden.

Turvakotijaksojen pituudet vaihtelevat, mutta keskimäärin ne kestävät muutaman viikon. Turvakodissa kartoitetaan kriisiin johtaneet tapahtumat ja selvitetään jatkotuen tarpeita. Perheväkivaltatilanteisiin on tarjolla monenlaista tukea.

– Parisuhde ei ole pelkästään musta tai valkea, suhteessa on yleensä hyviä ja toimivia asioita, Nina Haapa-aho sanoo.